Spire (organisasjon)

Spire er en norsk miljø- og utviklingsorganisasjon som jobber for en rettferdig og bærekraftig fordeling av verdens ressurser. Hovedmålgruppen til organisasjonen er unge mellom 18 og 30 år. Spire er ungdomsorganisasjonen til den norske utviklingsorganisasjonen Utviklingsfondet: Opprettelsen skjedde som en følge av at Utviklingsfondet hadde Operasjon Dagsverk i 2003. I 2013 ble Spire offisielt en selvstendig organisasjon. Sentralleddet holder til i Oslo, men organisasjonen er representert i alle landsdeler ved sine lokallag. Ved utgangen av 2021 var det registrert over 1300 betalende medlemmer.
Spire er partipolitisk uavhengig og jobber tverrpolitisk med globale problemstillinger knyttet til klima og miljø, internasjonal handel, bærekraftig byutvikling og matsikkerhet.
Videre har organisasjonen et utvekslingsprosjekt i Malawi i samarbeid med søsterorganisasjonen Network for Youth Development (NfYD) (finansiert av Norec), samt et skoleprosjekt som retter seg mot elever i videregående skole. 
Undervisningsopplegget har et fokus på konsekvensene av menneskeskapte klimaendringer og muligheter for endring.


== Organisasjonsstruktur ==
Årsmøtet er det styrende organet i organisasjonen, hvor alle medlemmene har stemmerett, rett til å uttale seg og presentere forslag.
I tillegg består Spire av:

Et landsråd, utgjort av representanter fra alle lokallagene samt ledelsen. Landsrådet samles to ganger i året og er høyeste besluttende organ mellom Årsmøtene. Spires lokallag er selvstendige enheter i organisasjonen, med eget styre og økonomi.
Sentralstyret, som består av ledelsen, representanter fra Spires politiske utvalg, og øvrige sentrale tillitsvalgte.
Under sentralstyret er Spire organisert i politiske utvalg.


=== Utvalg ===
Frivillige medlemmer jobber kontinuerlig med informasjonsarbeid og politisk påvirkning innenfor Spires satningsområder. Dette gjøres gjennom fem ulike utvalg:

Klimautvalg
Matutvalg
Handelsutvalg
Byutvalg
KampanjeutvalgI tillegg har Spire et eget fagråd som arbeider med skoleprosjektet. 


=== Lokallag ===
Spire har lokallag i Oslo, Bergen, Trondheim, Stavanger, Tromsø, Ås og Bø.


=== Ledere ===
Leder for organisasjonen velges på årsmøtet.

2003–2004: Ingvill Nærstad
2005–2007: Bastian Engelsen Klunde
2007–2009: Johanne Sæther Houge
2009–2011: Christian Bull
2011–2012: Julia Dahr
2012–2013: Harald Sakarias Hansen
2013–2016: Mari Gjengedal
2016–2018: Anna Karlsson
2018–2020: Hege Skarrud
2020–2022: Julie Christina Rødje
2022–: Elise Åsnes


== Virksomhet ==


=== Generell virksomhet ===
Spire arbeider med ulike aktiviteter, hvor hovedvirksomheten er informasjonsspredning og politisk påvirkning. Gjennom debatter, seminarer, aksjoner, filmvisninger, foredrag, kurs, informasjonsmøter og andre kreative aktiviteter, ønsker Spire å bidra til økt kunnskap og engasjement blant norsk ungdom om globale spørsmål knyttet til rettferdighet og bærekraftig utvikling. Spire arbeider med å skape politisk endring, gir politiske innspill og deltar på høringer innenfor sine felt. Presse- og mediearbeid er også en viktig del av virksomheten. Internasjonalt følger Spire relevante forhandlingsprosessene og konferansene hvert år, som for eksempel klimaforhandlingene (COP), WTOs Public Forum og matsikkerhetsforhandlingene i Roma (CFS). Spire har også internasjonale partnere i land i Sør og gjennomfører jevnlig internasjonale prosjekter for å utveksle erfaringer. 
En del av Spires arbeid foregår gjennom nettverksorganisasjoner, deriblant Handelskampanjen, Forum for utvikling og miljø (ForUM) og Norges Sosiale Forum.


=== Kampanje ===
Spire arrangerer årlige kampanjer. Målet for kampanjene er å arbeide med politisk påvirkning og informasjonsarbeid rettet mot den norske befolkningen innenfor et valgt tema.
Kampanjehistorikk
2007 aKutt -klima
2008 Grønn illusjon? -Sult og retten til mat
2009 Shit Happens – klima
2010 Landran
2011 Bedre føre var – Oljefondet ut av Monsanto!
2012 Rio må Rokke!
2012 Fisk for folket!
2013 Framtidsombudet
2013 #StoppNorskLandran
2014 Framtidsombudet vol.II
2015 Soyalandet
2015 Klimadagbøkene
2016 Made in..?
2017 Klimakamp er kvinnekamp
2018 Typisk norsk å være god
2019 Jord søker karbon
2020 Grønn overvekst
2021 Grønn Overvekst 2.0
2022 Hvem har makta?


=== Fokusområder ===
Spire jobber kontinuerlig med saker som angår miljø og utvikling. I 2022 er de overordnede fokusområdene alternativ økonomi, bærekraftige matsystemer samt rettferdig maktfordeling og redusert ulikhet.


== Referanser ==


== Eksterne lenker ==
Offisielt nettsted